b'\n_START_ARTICLE_\nHelene Weigel\n_START_SECTION_\nBiografia\n_START_PARAGRAPH_\nEl seu pare fou conseller legal d\'una f\xc3\xa0brica t\xc3\xa8xtil i la seva mare propiet\xc3\xa0ria d\'una botiga de joguines, de confessi\xc3\xb3 jueva. Despr\xc3\xa9s dels seus estudis d\'actriu a Viena se n\'an\xc3\xa0 a Frankfurt del Main (1919) i m\xc3\xa9s tard a Berl\xc3\xadn (1922), on estudi\xc3\xa0 dramat\xc3\xbargia amb Max Reinhardt. Entr\xc3\xa0 a la Volksb\xc3\xbchne i al Deutsches Theater, on tingu\xc3\xa9 els seus primers \xc3\xa8xits. Interpret\xc3\xa0 rols principals en obres importants durant deu anys, com per exemple Meroe a Penthesilea de Kleist, Marie a Woyzeck de B\xc3\xbcchner, Pauline Piperkarcka a Les rates de Hauptmann, i altres obres de S\xc3\xb2focles, Shakespeare, Nestroy, Ibsen, Georg Kaiser i Ernst Toller. _NEWLINE_El 1923 conegu\xc3\xa9 Bertolt Brecht, amb qui va tenir un fill el 1924, Stefan. Cinc anys m\xc3\xa9s tard, despr\xc3\xa9s del divorci de Brecht de la seva primera dona, la cantant d\'\xc3\xb2pera Marianne Zoff, s\'hi casa, naixent el 1930 la seva filla Barbara. Tot i aix\xc3\xad no va arribar a ser l\'\xc3\xbanica dona en la vida de Brecht. Les figures de dones a l\'obra de Brecht estan per\xc3\xb2 molt influenciades per la personalitat d\'Helene Weigel; ella les interpret\xc3\xa0 gaireb\xc3\xa9 totes. Seus van ser els rols principals a les estrenes de Die Mutter ("La Mare") i de Die Gewehre der Frau Carrar._NEWLINE_Despr\xc3\xa9s de la presa del poder per part de Hitler i els nacionalsocialistes el 1933 hagueren de fugir a Dinamarca, cosa que va fer que la seva carrera d\'actriu es vei\xc3\xa9s interrompuda, a causa del desconeixement dels idiomes dels pa\xc3\xafsos d\'acollida. Brecht cre\xc3\xa0 el rol de la muda Kattrin a Mutter Courage und ihre Kinder ("Mare coratge i els seus infants") especialment per a ella, encara que cap teatre gos\xc3\xa0 representar l\'obra. Hagu\xc3\xa9 de continuar fugint a Su\xc3\xa8cia i m\xc3\xa9s tard a Finl\xc3\xa0ndia fins que s\'afinc\xc3\xa0 als Estats Units. Durant 15 anys, "Helli", com tothom li deia, va dedicar-se \xc3\xbanicament a ser dona de Brecht i mare de fam\xc3\xadlia. _NEWLINE_El 1948, despr\xc3\xa9s del seu retorn dels Estats Units, interpret\xc3\xa0 a Chur (Su\xc3\xafssa) el rol principal a l\'estrena de l\'obra de Brecht L\'Ant\xc3\xadgona de S\xc3\xb2focles. El mateix any emigraren tots dos a Berl\xc3\xadn Est, on comen\xc3\xa7aren una nova era. Despr\xc3\xa9s de l\'estrena de "Mare coratge i els seus infants" al Deutsches Theater, esdevingu\xc3\xa9 directora del nou creat Berliner Ensemble, del qual Brecht va ser director art\xc3\xadstic. Juntament amb ell aconsegu\xc3\xad donar a l\'Ensemble fama mundial: el 1954, amb la seva primera actuaci\xc3\xb3 a l\'estranger, el grup obtindria el primer premi del "Festival de Teatre de les Nacions" al teatre Sarah Bernhardt de Par\xc3\xads amb la "Mare coratge"._NEWLINE_El 1950 esdev\xc3\xa9 membre de l\'Acad\xc3\xa8mia Alemanya de les Arts al Berl\xc3\xadn Est; el 1954 fou candidata pel Partit Socialista Unificat d\'Alemanya al Parlament de Berl\xc3\xadn; reb\xc3\xa9 tres vegades el Premi nacional de la RDA i la condecoraci\xc3\xb3 als Serveis de la P\xc3\xa0tria (1965). La marxa de les tropes del Pacte de Vars\xc3\xb2via a Txecoslov\xc3\xa0quia li va fer tornar-se m\xc3\xa9s cr\xc3\xadtica amb la RDA._NEWLINE_A l\'abril de 1971, sis setmanes abans de morir, va fer la seva darrera actuaci\xc3\xb3: el paper principal a l\'obra "La Mare" a Nanterre (Par\xc3\xads). Fou enterrada al cementiri de Dorotheenstadt a Berl\xc3\xadn, al costat de Brecht.'